Γκαμπριέλ Βάσκεθ

Ο Γκαμπριέλ Βάσκεθ (, 1549 ή 1551 – 23 Σεπτεμβρίου 1604) ήταν Ισπανός Ιησουίτης θεολόγος και σχολαστικός φιλόσοφος. Γεννήθηκε στο χωριό Βιγιαεσκούσα δε Άρο, δίπλα στην κωμόπολη Μπελμόντε, από όπου και το λατινικό προσωνύμιό του Bellomontanus, και εντάχθηκε στην Εταιρεία του Ιησού (Ιησουίτες) στις 9 Απριλίου 1569. Υπήρξε πιστός οπαδός της φιλοσοφίας του Θωμά Ακινάτη και τα εξαντλητικά σχόλιά του Commentariorum ac Disputationum in S. Thomae σε 8 τόμους επί του έργου του Ακινάτη αποτελούν το σημαντικότερο έργο του Βάσκεθ.

Ο Βάσκεθ ήταν ο κυριότερος διανοητικός αντίπαλος του επίσης Ιησουίτη Φρανθίσκο Σουάρεθ, του οποίου τις φιλοσοφικές απόψεις επέκρινε συχνά και ανοικτά. Η ανάλυση του jus gentium και της έννοιας του φυσικού νόμου από τον Σουάρεθ στόχευαν εν μέρει στην αναίρεση των επιχειρημάτων του Βάσκεθ.John P. Doyle: «Francisco Suárez on the Law of Nations», στο Religion and International Law, εκδ. Martinus Nijhoff, Χάγη 1999, σσ. 103-120 Ο Βάσκεθ δίδαξε θεολογία στο Ρωμαϊκό Κολέγιο στη Ρώμη, στη Μαδρίτη και στο πανεπιστήμιο όπου σπούδασε, αυτό του Αλκαλά ντε Ενάρες. Επιπλέον ίδρυσε τη δική του σχολή και οι διχογνωμίες ανάμεσα στους μαθητές του και σε εκείνους του Πορτογάλου Δομινικανού Ιωάννη του Αγ. Θωμά σχετικώς με τη Θεία γνώση και τη Θεία ιδέα ήταν περίφημες εκείνη την εποχή.

Παραπομπές

Πηγές
 Το λήμμα «Βάσκουεθ Γαβριήλ» στη Νέα Ελληνική Εγκυκλοπαίδεια «Χάρη Πάτση», τόμ. 8

Κατηγορία:Ισπανοί θεολόγοι
Κατηγορία:Ισπανοί φιλόσοφοι
Κατηγορία:Σχολαστικοί φιλόσοφοι
Κατηγορία:Ιησουίτες